נקודת זיכוי

נקודת זיכוי היא הפחתה (זיכוי) מגובה מס הכנסה על ההכנסה החייבת, הניתנת על פי מאפיינים אישיים המצדיקים הקטנה של נטל המס. על פי החוק במדינת ישראל, נקודת זיכוי היא סכום "המקוזז כנגד המס לאותה שנה".

היסטוריה

נקודות הזיכוי נוספו לפקודת מס הכנסה במסגרת תיקון מס' 22 לפקודה ("רפורמת בן שחר"), שנכנס לתוקף באפריל 1975. דברי ההסבר להצעת החוק עוסקים בטיבו של מנגנון זה:
הצעת החוק מבחינה בין שני סוגי זיכויים. הסוג האחד מוגדר כנקודת זיכוי, הניתנת לקיזוז מהמס רק כאשר קיים כנגדה חיוב במס. הסוג השני מוגדר כנקודת קיצבה, המשתלמת לזכאי לה במישרין, גם כאשר אין כנגדה חיוב במס. נקודות הזיכוי יחליפו את הניכוי לתושב והניכוי בעד אישה, ועוד ניכויים אחרים. נקודות הקיצבה יבואו במקום הניכויים בעד ילדים והן במקום קיצבאות הילדים המשתלמות מאת המוסד לביטוח לאומי.
— חוק לתיקון פקודת מס הכנסה (תיקון מס' 22), התשל"ה-1975, ה"ח 1188, עמ' 320
מאז הנהגתן של נקודות הזיכוי חלו שינויים רבים בכללי הזכאות להן.

זכאות לנקודות זיכוי


הזכאות לנקודות זיכוי נקבעת בחוק. רשימת המוטבים ניתנת על פי פרמטרים אישיים. בין הזכאים לנקודות זיכוי ניתן למצוא:

תושב

על פי סעיפים 34 ו-36 לפקודת מס הכנסה, כל תושב ישראל זכאי ל-2.25 נקודות זיכוי (2 נקודות על היותו תושב ועוד רבע על נסיעות לעבודה).
עובדים זרים אינם תושבים, ולכן אינם זכאים ל-2.25 נקודות הזיכוי הבסיסיות. יחד עם זאת, בתנאים מסוימים תקנות מס הכנסה מעניקות נקודות זיכוי לתושב חוץ זכאי, כהגדרתו בחוק. הזכאות מותנית, בין השאר, בשהייה כדין בישראל ובאישור העסקה כדין.

נוער

על פי סעיף 40ב לפקודת מס הכנסה, נוער עובד בגילאי 16 עד 18 זכאי לנקודת זיכוי אחת נוספת.

סיום לימודים לתואר אקדמי

על פי סעיפים 40ג ו-40ד לפקודת מס הכנסה, מי שסיים לימודיו האקדמאים זכאי לנקודות זכות כדלקמן:
החל משנת 2005, מי שסיים לימודיו האקדמאים במוסד להשכלה גבוהה ישראלי וכן מי שסיים לימודי מקצוע בהיקף של 1,700 שעות לימוד, זכאי לחצי נקודת זיכוי במשך שלוש שנים (בגין סיום תואר ראשון) או במשך שנתיים (בגין סיום תואר שני) החל בשנה שלאחר סיום לימודיו.
החל משנת 2007, מי שסיים לימודיו לתואר ראשון בשנת 2007 ואילך, יהא זכאי לנקודת זיכוי אחת (במקום חצי נקודה) במשך שלוש שנים החל בשנה שלאחר סיום לימודיו.
החל משנת 2012, מי שסיים את לימודיו בתואר שנדרשת בו התמחות (עריכת דין, ראיית חשבון ועוד) זכאי לדחות את קבלת נקודת הזיכוי עד לאחר סיום ההתמחות. לשם כך עליו להתחיל את תקופת ההתמחות עד סוף שנת המס שלאחר השנה שבה סיים את התואר.
מי שסיים את לימודיו בשנת 2014 או 2015, יהיה זכאי לנקודת זיכוי אחת במשך שנה אחת לתואר ראשון, וחצי נקודת זיכוי למשך שנה אחת לתואר שני, בשנה שלאחר סיום לימודיו, או בשנה שלאחריה, לפי בחירתו.

אישה

על פי סעיף 36א לפקודת מס הכנסה, כל אישה זכאית לחצי נקודת זיכוי, בין אם היא תושבת ובין אם לא.

משפחה חד-הורית

על פי סעיף 40 לפקודת מס הכנסה, הורה החי בנפרד זכאי לנקודות זיכוי בגין כל אחד מילדיו הנמצאים אצלו (בדומה לילדי אישה) ונקודת זיכוי נוספת בגין היותו הורה החי בנפרד. הורה יחיד (מי שאין אדם חי אחר הרשום כהורה לילד) זכאי לנקודות זיכוי כמו אם וכמו אב גם יחד, ונקודת זיכוי נוספת בגין היותו הורה יחיד.

תשלום מזונות

על פי סעיף 40(2) לפקודת מס הכנסה, אדם המשלם מזונות לילדיו שאינם אצלו זכאי לנקודת זיכוי, בהתאם לחלקו בכלכלת הילדים.
על פי סעיף 40א לפקודת מס הכנסה, אדם נשוי המשלם מזונות לבן זוגו לשעבר זכאי לנקודת זיכוי אחת.

בן זוג שאין לו הכנסות

על פי סעיף 37 לפקודת מס הכנסה, אדם הנשוי לבן זוג שאין לו הכנסות במהלך השנה, והוא או בן זוגו הגיעו לגיל פרישה או שהוא או בן זוגו נכה 100% או עיוור זכאי לנקודת זיכוי נוספת.